# Casa Josepa Nadal

La casa Josepa Nadal és un edifici situat a la Rambla i als carrers de la Portaferrissa i d'en Roca de Barcelona, catalogat com a bé cultural d'interès local.

## Història

Al llarg de la dècada del 1770, el forner Martí Masdeu va adquirir diverses propietats entre la Rambla i els carrers de la Portaferrissa i d'en Roca, incloent-hi una part de la muralla medieval, i entre el 1780 i el 1791 hi va fer diverses reformes. El 1824, els seus marmessors vengueren la propietat a Josepa Garcia, vídua de Nadal, que el 1832 va demanar el trasllat de la barraca de la fira municipal per les molèsties que li ocasionava.
El 1897, la seva filla Josepa Nadal i Garcia (casada amb Baldiri Carreras i Xuriach), va encarregar-ne la reforma al mestre d'obres Pere Bassegoda i Mateu, que dissenyà l'actual porta d'accés a la Rambla, el vestíbul i el mirador del terrat que corona la façana, a més de diverses reformes interiors. També es van substituir els antics esgrafiats del segle xviii per uns altres de nous, atribuïts a Francesc Soler i Rovirosa, i es van renovar les baranes de ferro.

## Descripció

Compta amb planta baixa, entresol, tres pisos, golfes i terrat. De la planta baixa cal destacar l'alt portal d'arc de mig punt que ocupa també l'entresol. Les obertures dels pisos s'obren a balcons jerarquitzats, amb llosana de pedra i barana de ferro especialment decorada amb motius vegetals. El balcó central del primer pis es recolza sobre unes mènsules allargades i decorades amb palmetes. Al capdamunt de la cornisa s'aixeca el terrat que conté també unes golfes, que s'aixequen com a element central de la façana i actua com una espècie de frontó. Tot el mur està decorat amb esgrafiats molt ornamentats, amb sanefes, garlandes i angelets envoltats de motius vegetals.

## Vegeu també

* Font de la Portaferrissa
* Palau de la Virreina

## Referències

* 1 2 3 «Casa Josefa Nadal - Font de Portaferrissa». Inventari del Patrimoni Arquitectònic de Catalunya. Generalitat de Catalunya. Departament de Cultura. Direcció General del Patrimoni Cultural.
* ↑ «Casa Josefa Nadal (inclou la font de Portaferrissa, 2)». Catàleg de Patrimoni. Ajuntament de Barcelona.
* ↑ «Casa de Martí Masdeu als carrers de la Portaferrissa i d'en Roca». AHCB, 1780-1791.
* ↑ AHPB, notari Josep Maria Òdena, 02-08-1824.
* ↑ «Josefa Nadal Garcia, propietària de la casa situada a la Rambla cantonada carrer de Portaferrissa, sol·licita el trasllat de la barraca de la rifa municipal per les molèsties que li ocasiona». A182 Comissió d'Hisenda 2477. AMCB, 21-04-1847.
* ↑ Diario de Barcelona, 29-04-1851, p. 2507.
* ↑ «Baldiri CARRERAS XURIACH». geneanet. Javier Santiveri.
* ↑ Anuario-Riera, 1896, p. 415.
* ↑ «Josefa Nadal. Rambla de San José 32 (actualment la Rambla 116) i Portaferrisa 2. Reformar l'interior i edificar departaments de servei en el terrat de la casa». Q127 Foment Foment 823 Z. AMCB, 25-11-1897.

## Bibliografia

* Gisbert i Traveria, Meritxell. Universitat de Barcelona. Departament de Geografia (tesi doctoral). Cartografia i transformació del territori a Catalunya entre l’Antic Règim i la Revolució liberal (ss. XVIII-XIX): el paper de la família Soler, 20-06-2017.

## Enllaços externs

* «Casa Josefa Nadal». Pobles de Catalunya. Guia del Patrimoni Històric i Artístic dels municipis catalans. Fundació per a la Difusió del Patrimoni Monumental Català.